Hati sa dibdib

thumb|*Suzanne Valadon*, larawang ipininta ni Renoir, 1885.  Ipinakikita sa larawang ito ang anyo o hubog ng hati sa pagitan ng dalawang mga suso ng isang babae mula sa pagtanaw na patagilid.
thumb|Ang erotikang artistang Amerikano na si Aria Giovanni na nagpapakita ng hati sa pagitan ng dibdib.
Ang **hati sa pagitan ng dibdib** (Ingles: *cleavage*, literal na "kahatiang nakabuka", mula sa *cleave*, "buksan sa pamamagitan ng paghati" o "ibuka sa pamamagitan ng paghati") ay ang biyak o gatla sa gitna ng mga suso ng isang babae na nakahimlay sa ibabaw ng isternum, na ipinapakita o pinalilitaw ng isang kasuotan na may mababang "leeg" o mababang  butas na pangleeg ng isang baro.  Kaugnay ito ng mababang gupit sa damit ng mga kababaihan, katulad ng pormal na mahabang damit o balintawak, damit panglangoy o damit pangligo, mga pang-itaas na kasuotang pangkasuwal, at iba pang mga kasuotang dinisenyo upang mabigyang-diin ang pagpapansin sa mga suso.

Ang itaas na bahagi ng hati sa dibdib ay maaaring higit na mabigyang-diin ng pananamit tulad ng mababang bukas na kuwelyo na naglalantad sa paghahating ito, at kadalasan ay ginagamit ang termino upang ilarawan ang mismong mababang hiwa ng kuwelyo, sa halip na ang terminong *décolletage*. Si Joseph Breen, ang pinuno ng Production Code Administration (o Pamamahala ng Kodigong Pamproduksyon) ng industriya ng pelikula sa Estados Unidos, ang nagpanukala ng termino sa kasalukuyang kahulugan nito habang sinusuri ang pelikulang *The Outlaw* noong 1943 na pinagbidahan ni Jane Russell. Ipinaliwanag ang termino sa magasin na *Time* noong Agosto 5, 1946. Pinakakaraniwan itong ginagamit sa wika ng Kanluraning moda ng kababaihan upang tukuyin ang mga hiwa ng kuwelyo na naglalantad o nagbibigay-diin sa *décolletage* (pagpapakita ng itaas na bahagi ng dibdib).

May ilang mga taong tumuturing sa paggamit ng hati sa pagitan ng mga dibdib bilang isang anyo ng pambabaeng ligaw-biro o pang-uupat sa loob ng hangganan ng pamayanan, pangkat ng mga taong kaalinsabay o kauri, at personal na mga pamantayan ng kayumian, pati na para sa epektong estetiko at erotiko nito.  Maraming mga babae ang gumagamit ng pagitan ng mga dibdib upang dagdagan o pag-igihin ang kanilang pagiging kaakit-akit o kariktang seksuwal.  May ilang mga taong nakakaramdam ng kasiyahang erotiko mula sa pagtingin sa pagitan ng mga suso ng isang babae, may ilan namang nasisiyahan mula sa paglalantad ng pagitan ng mga suso ng kanilang kaparehang babae, at may ilang mga babaeng nagpapakita ng pagitan ng kanilang mga suso para sa kasiyahan ng kanilang mga katambal.

## Tipolohiya 
Bagaman maraming pag-aaral na ang naisagawa upang uriin ang mga dibdib batay sa kanilang mga hugis, kurba, at laki, kakaunti pa rin ang naisagawang pananaliksik upang uriin ang hati sa dibdib,

## Kultura 
Sa karamihan ng mga kultura, karaniwang itinuturing ng kalalakihan na kaakit-akit ang dibdib ng kababaihan. Minsan ay gumagamit ang mga babae ng *décolletage* na naglalantad ng hati sa dibdib upang mapahusay ang kanilang kakitang pisikal at seksuwal, at upang mapalakas ang kanilang pakiramdam ng pagiging babae. Ang pagpapakita ng hati sa dibdib sa pamamagitan ng mababang hiwa ng kuwelyo ay madalas ituring na isang anyo ng pakikipaglandian o panunukso, bukod pa sa estetiko o erotikong epekto nito. Ayon sa Kinsey Reports, karamihan sa mga lalaki ay nakararamdam ng erotikong kasiyahan sa pagtingin sa hati sa dibdib ng isang babae. Sa pagdidisenyo ng mga kasuotan, ang paglikha ng mga hugis na humihila ng pansin sa mukha o sa dibdib ay nakatutulong upang mailihis ang tingin mula sa mga bahagi ng katawan na itinuturing na hindi gaanong kaaya-aya. Ang mga lalaking nagko-*cross-dress* (o pagbibihis kabaligtaran sa kasarian) at mga babaeng trans ay madalas ding nagnanais ng anyong-hating-dibdib na kahawig ng sa babae upang magmukhang mas pambabae ang kanilang katawan. Ang kapani-paniwalang hati sa dibdib ay maaaring maglihis ng pansin mula sa mga aspektong hindi gaanong pambabae ng anyo at mapabuti ang kakayahang makapasa o mapagkamalang babae.

Malaki ang pagkakaiba-iba sa pagitan ng mga kultura at lipunan hinggil sa antas ng pagpapakita ng hati sa dibdib na katanggap-tanggap sa publiko. Sa kontemporaryong lipunang Kanluranin, ang lawak ng pagpapakita ng dibdib ng isang babae ay nakadepende sa panlipunan at kultural na konteksto. Ang pagpapakita ng alinmang bahagi ng dibdib ng babae ay maaaring ituring na hindi naaangkop at maaaring ipagbawal sa ilang itinuturing na sensitibong lugar, gaya ng mga lugar ng trabaho, simbahan, at paaralan, samantalang sa ibang espasyo tulad ng mga salu-salo, dalampasigan, at mga palanguyan, maaari namang pahintulutan ang mas malawak na pagpapakita ng hati sa dibdib. Napansin ng historyador ng sining na si James Laver na ang nagbabagong pamantayan hinggil sa hati sa dibdib ay karaniwang mas naaangkop sa kasuotang panggabi kaysa sa kasuotang pang-araw. Ang paglalantad ng mga utong at bilutong ay halos palaging itinuturing na malaswa at, sa ilang pagkakataon, ay itinuturing na lantad na kahubaran.

## Mga kontrobersiya 
Sa kabila ng mahabang kasaysayan nito, nananatiling kontrobersyal ang pagpapakita ng hati sa dibdib. Iniulat ng magasin ng kababaihan sa UK na *Stylist* noong 2017 at ng pahayagang Indiyano na *Mid-Day* noong 2019 na laganap ang “c*leavage shaming*” (o pagpapahiya sa nagpapakita ng hati sa dibdib) sa balita at sa hatirang pangmadla. Ang mga aktres ng Bollywood na sina Disha Patani, Deepika Padukone, Priyanka Chopra, Nargis Fakhri, at iba pa ay na-*troll* at pinahiya dahil sa pagsusuot ng mga kasuotang naglalantad ng hati sa dibdib sa hatirang pangmadla at pangunahing balita, kabilang na sa *The Times of India*. Naging pambihira rin ang atensiyong ibinigay ng midya nang magsuot ng mga kasuotang naglalantad ng hati sa dibdib ang mga politiko na sina Angela Merkel, Hillary Clinton, at Jacqui Smith, maging mula sa mga pahayagang *The Washington Post* at *The New York Times*.

## Mga sanggunian
Kategorya:Babae
Kategorya:Anyo ng tao

Kategorya:Anatomiya ng dibdib